CELEX: 32014D0246
Language: hu
Date: 2014-04-28 00:00:00
Title: 2014/246/EU: A Bizottság végrehajtási határozata ( 2014. április 28. ) Argentína jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről  EGT-vonatkozású szöveg

3.5.2014   
            
            
               HU
            
            
               Az Európai Unió Hivatalos Lapja
            
            
               L 132/68
            
         A BIZOTTSÁG VÉGREHAJTÁSI HATÁROZATA
   (2014. április 28.)
   Argentína jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről
   (EGT-vonatkozású szöveg)
   
      (2014/246/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelminősítő intézetekről szóló, 2009. szeptember 16-i 1060/2009/EK európai parlamenti és tanácsi rendeletre (1) és különösen annak 5. cikke (6) bekezdésére,
   mivel:
   
               (1)
            
            
               A Bizottság 2012. október 22-én megbízta az Európai Értékpapír-piaci Hatóságot (ESMA), hogy adjon véleményt Argentína hitelminősítő intézetekkel kapcsolatos jogi és felügyeleti keretrendszerének technikai értékeléséről.
            
         
               (2)
            
            
               2013. május 31-i szakvéleményében és annak 2013. december 18-án benyújtott aktualizált változatában az ESMA megállapította, hogy a hitelminősítő intézetekkel kapcsolatos argentin jogi és felügyeleti keretrendszer megfelel az 1060/2009/EK rendeletben meghatározottnak.
            
         
               (3)
            
            
               Az 1060/2009/EK rendelet 5. cikke (6) bekezdése második albekezdésének megfelelően ahhoz, hogy egy harmadik ország jogi és felügyeleti keretrendszere az említett rendelet követelményeivel egyenértékűnek minősüljön, három feltételnek kell teljesülnie.
            
         
               (4)
            
            
               Az első feltétel szerint a hitelminősítő intézeteknek a harmadik országban engedélyezési vagy nyilvántartásba-vételi eljárás tárgyát kell képezniük és folyamatosan hatékony felügyelet és végrehajtás alatt kell működniük. Argentína jogi és felügyeleti keretrendszere 1992 óta hatályos. A keretrendszert a közelmúltban módosították és megerősítették, és jelenleg a következő, hatályos jogszabályokat tartalmazza: a 2012. november 29-én elfogadott, a 2013. július 29-i 1023/13. számú rendelettel kiegészített 26.831. számú törvény (a tőkepiacokról szóló törvény), amely meghatározza az argentin tőkepiacokra vonatkozó általános szabályokat, többek között a hitelminősítő intézetek által alkalmazandó magas szintű elveket, valamint az új, végrehajtási jogkörrel rendelkező Nemzeti Értékpapír-bizottság (Comision Nacional de Valores – CNV) rendeletei, amelyeket a 622/2013. számú általános határozattal fogadtak el. Emellett a hitelminősítő intézeteknek be kell tartaniuk az Értékpapír-felügyeletek Nemzetközi Szervezete (IOSCO) magatartási kódexének előírásait. E szabályozási keretnek megfelelően a hitelminősítő intézeteket nyilvántartásba kell venni és tekintetükben a CNV folyamatos felügyeletet végez. A 26.831. számú törvény meghatározza a CNV felügyeleti és szankcionálási jogköreit. A CNV hatáskörrel rendelkezik ahhoz, hogy ellenőrzéseket és vizsgálatokat hajtson végre a felügyeleti hatáskörébe tartozó természetes és jogi személyek tekintetében, kikérje a bűnüldöző hatóságok segítségét, jogi eljárást kezdeményezzen és bejelentést tegyen a bűncselekményekről. A CNV félévente elvégzi valamennyi nyilvántartásba vett hitelminősítő intézet helyszíni és dokumentumok átvizsgálása útján történő vizsgálatát. A CNV a hatályos előírások megsértése esetén szankciókat vethet ki, ez lehet pénzbírság, vagy az igazgatóként, vezetőként, könyvvizsgálóként vagy minősítési bizottság tagjaként végzett tevékenység folytatásától való minimum ötéves időszakra szóló eltiltás. A CNV továbbá ideiglenesen vagy tartósan felfüggesztheti a felelős személyeket, valamint visszavonhatja a hitelminősítő intézet nyilvántartásba vételét vagy engedélyét. A CNV weboldalán nyilvánosan elérhetővé teszi a jogérvényesítési esetek jegyzékét a következők megjelölésével: az ügy elindításának időpontja, a végső határozat meghozatalának időpontja és a kivetett szankciók. Az ESMA és a CNV között létrejött együttműködési megállapodás rendelkezéseket fogalmaz meg a határokon átnyúló tevékenységet folytató hitelminősítő intézetekkel szemben hozott végrehajtási és felügyeleti intézkedésekkel kapcsolatos információcseréről. Mindezek alapján megállapítható, hogy az argentin hitelminősítő intézetek az 1060/2009/EK rendeletben meghatározottakkal egyenértékű engedélyezési vagy nyilvántartásba-vételi eljárás tárgyát képezik és a hitelminősítő intézetekre alkalmazandó argentin felügyeleti és végrehajtási rendelkezéseket hatékonyan alkalmazzák és hajtják végre.
            
         
               (5)
            
            
               A második feltétel értelmében a harmadik országok hitelminősítő intézeteire az 1060/2009/EK rendelet 6–12. cikkében és I. mellékletében meghatározott, jogilag kötelező erejű kötelezettségekkel egyenértékű szabályozásnak kell vonatkoznia, kivéve az említett rendelet 6a., 6b., 8a., 8b., 8c. és 11a. cikkét, az I. melléklet B. szakasza 3. pontjának ba) alpontját, valamint 3a. és 3b. pontját. E feltétel teljesítésének értékelése során az 1060/2009/EK rendelet egyes rendelkezéseinek alkalmazási időpontja tekintetében megfelelően figyelembe kell venni a 462/2013/EU európai parlamenti és tanácsi rendelet (2) 2. cikkének (1) bekezdését. Az argentin jogi és felügyeleti keretrendszer előírja a hitelminősítő intézetek számára, hogy irányításukat igazgatótanács lássa el, amely felelős a hitelminősítő intézet megbízható és prudens irányításának biztosításáért, a minősítési tevékenység függetlenségéért, valamint az összeférhetetlenségek megfelelő azonosításáért, kezeléséért, közzétételéért és kiküszöböléséért. A hitelminősítő intézeteknek megfelelő és hatékony szervezeti és adminisztratív intézkedéseket kell elfogadniuk e célból, továbbá a speciális pénzügyi információs csatorna („Autopista de la informacion financiera”) révén naprakészen tartott információkat kell benyújtaniuk a minősítési bizottsághoz, az igazgatótanácsi tagokhoz, a vezetőkhöz és az alkalmazottakhoz kapcsolódó tényleges és lehetséges összeférhetetlenségről. A hitelminősítő intézeteknek folyamatos és hatékony megfelelést biztosító feladatkört kell létrehozniuk és fenntartaniuk, amely független és közvetlenül az igazgatótanácsnak számol be. A szervezeti folyamatok és eljárások tekintetében az argentin jogi és felügyeleti keretrendszer részletes szabályokat tartalmaz a kiszervezésre, az adatnyilvántartásra és a titoktartásra vonatkozóan. A hitelminősítő intézeteknek legalább évente felül kell vizsgálniuk minősítési módszereiket, modelljeiket és alapvető minősítési feltételezéseiket, és minősítéseik tekintetében legalább évente négyszer nyomon követést és felülvizsgálatot kell végezniük. Az argentin keretrendszer a hitelminősítésekre és a minősítési tevékenységekre vonatkozó átfogó közzétételi előírásokat tartalmaz, például a minősítési kategóriák kötelező használata tekintetében, valamint előírja, hogy a hitelminősítéseket közvetlenül a minősítési bizottság határozatát követően közzé kell tenni és a speciális pénzügyi információs csatornán keresztül biztosítani kell valamennyi minősítés és a minősítési jelentések közzétételét a CNV weboldalán. Következésképpen az argentin jogi és felügyeleti keretrendszer minden bizonnyal ugyanolyan eredményekre vezet az összeférhetetlenségek kezelését, a hitelminősítő intézetekre vonatkozó szervezeti eljárásokat és folyamatokat, a minősítés és a minősítési módszerek színvonalát, a hitelminősítések közzétételét és a hitelminősítési tevékenységre vonatkozó általános és rendszeres beszámolók készítését illetően, mint az 1060/2009/EK rendelet, és ezáltal egyenértékű védelmet nyújt a hitelminősítő intézetek integritása, átláthatósága, megfelelő irányítása és a megbízható hitelminősítési tevékenység terén.
            
         
               (6)
            
            
               A harmadik feltétel szerint a harmadik országok szabályozási rendszerének meg kell akadályoznia, hogy az adott ország felügyeleti hatóságai és egyéb közjogi hatóságai befolyásolhassák a hitelminősítések tartalmát és módszereit. A CVN közjogi hatóság, következésképpen az 1972. április 3-i 19.549 számú törvény (a közigazgatási eljárásról szóló törvény) hatálya alá tartozik. A CNV a rá ruházott hatáskör keretében közigazgatási aktusok útján jár el. Amennyire megállapítható, a keretrendszer nem tartalmaz olyan jogi előírást, amely felhatalmazza a CNV-t vagy egyéb közjogi hatóságot arra, hogy befolyásolják a hitelminősítések tartalmát vagy a minősítési módszert.
            
         
               (7)
            
            
               A vizsgált szempontok ismeretében megállapítható, hogy a hitelminősítő intézetekkel kapcsolatos argentin jogi és felügyeleti keretrendszer teljesíti az 1060/2009/EK rendelet 5. cikke (6) bekezdése második albekezdésében meghatározott feltételeket. Ezért a hitelminősítő intézetekkel kapcsolatos argentin jogi és felügyeleti keretrendszert az 1060/2009/EK rendeletben meghatározott jogi és felügyeleti keretrendszerrel egyenértékűnek kell tekinteni. A Bizottságnak – az ESMA-tól kapott tájékoztatást figyelembe véve – továbbra is nyomon kell követnie a hitelminősítő intézetekkel kapcsolatos argentin jogi és felügyeleti keretrendszer alakulását, valamint az e határozat meghozatalának alapját képező feltételek teljesülését.
            
         
               (8)
            
            
               Az e határozatban előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   Az 1060/2009/EK rendelet 5. cikke alkalmazásában a hitelminősítő intézetekkel kapcsolatos, Argentínában hatályos jogi és felügyeleti keretrendszer az 1060/2009/EK rendeletben meghatározott követelményekkel egyenértékűnek tekintendő.
   2. cikk
   Ez a határozat az Európai Unió Hivatalos Lapjában való közzétételét követő huszadik napon lép hatályba.
   
      Kelt Brüsszelben, 2014. április 28-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 302., 2009.11.17., 1. o.
   
   
      (2)  Az Európai Parlament és a Tanács 2013. május 21-i 462/2013/EU rendelete a hitelminősítő intézetekről szóló 1060/2009/EK rendelet módosításáról (HL L 146., 2013.5.31.).